## **ΕΝΕΡΓΗΤΙΚΗ – ΠΑΘΗΤΙΚΗ ΣΥΝΤΑΞΗ: ΜΕΤΑΤΡΟΠΗ**

#### ****1. Πότε χρησιμοποιούμε Ενεργητική και πότε Παθητική σύνταξη;****

 Χρησιμοποιούμε Ενεργητική σύνταξη, όταν θέλουμε να τονίσουμε το Υποκείμενο που ενεργεί και δρα.

Χρησιμοποιούμε Παθητική σύνταξη, όταν θέλουμε να τονίσουμε την ενέργεια του ρήματος.

#### ****Πώς λειτουργεί η Ενεργητική και η Παθητική σύνταξη στη διαμόρφωση του ύφους του κειμένου;****

**Η Ενεργητική σύνταξη προσδίδει:**

* υποκειμενικότητα (κάνει το ύφος πιο προσωπικό)
* αμεσότητα
* ζωντάνια/ παραστατικότητα

**Η Παθητική σύνταξη προσδίδει:**

* αντικειμενικότητα/ ουδετερότητα (κάνει το ύφος πιο απρόσωπο)
* τυπικότητα/ επισημότητα
* νοηματική πυκνότητα και συντομία
* ποικιλία νοημάτων

#### ****2. Ποια ρήματα μπορούν να μετατραπούν από ενεργητικά σε παθητικά και αντίστροφα;****

Η μετατροπή από την Ενεργητική στην Παθητική σύνταξη και αντίστροφα συνδέεται με τις **διαθέσεις των ρημάτων**. Οι διαθέσεις αναφέρονται στις **σημασίες των ρημάτων** και στη σχέση τους με **το** **Υποκείμενο.**

**Μόνο τα ρήματα της Ενεργητικής και της Παθητικής διάθεσης μπορούν να μετατραπούν από Ενεργητική σε Παθητική σύνταξη και αντίστροφα.**

* **Ενεργητική διάθεση:** Όταν το ρήμα ενεργεί και η ενέργεια είτε μεταβαίνει σε αντικείμενο/α **(μεταβατικό)** είτε δε μεταβαίνει **(αμετάβατο)**.

Π.χ. Η φίλη μου έφερε δώρο. (μεταβατικό)

Σκέφτομαι συνέχεια. (αμετάβατο)

**Από τα ρήματα της Ενεργητικής διάθεσης ΜΟΝΟ τα μεταβατικά μπορούν να μετατραπούν σε Παθητική σύνταξη.**

* **Παθητική διάθεση:** Όταν το Υποκείμενο δέχεται ενέργεια από κάποιον/ κάτι άλλο.

Π.χ. Το μωρό εξαρτάται από τη μητέρα του.

Η φωτογραφία χάλασε από την υγρασία.

Όταν διατυπώνουμε ένα νόημα με **ρήμα Παθητικής διάθεσης,** έχουμε **Παθητική σύνταξη**. Στην Παθητική σύνταξη το προθετικό σύνολο **(συνήθως από + αιτιατική)** που φανερώνει το δράστη ή την αιτία, από τα οποία παθαίνει κάτι το Υποκείμενο, λέγεται **Ποιητικό αίτιο.**

#### ****3. Γιατί τα ρήματα των άλλων δύο διαθέσεων δεν επιδέχονται μετατροπές στη σύνταξη;****

* **Μέση διάθεση:** Το Υποκείμενο είναι και ο δράστης και ο δέκτης μιας ενέργειας.

**Μέσα αυτοπαθή**, δηλαδή η ενέργεια του Υποκειμένου πηγαίνει άμεσα στο ίδιο,

Π.χ. **Πλύθηκε** και **βάφτηκε για να βγει βόλτα.**

**Ανακατεύεται** εκεί που δεν τον αφορά.

**Αγανάκτησε** με την καθημερινά αγγαρεία.

**Μέσα αλληλοπαθή**, δηλαδή μια όμοια ενέργεια πηγαίνει από το ένα στο άλλο και αντίστροφα.

Οι φίλοι **συνεννοούνται μεταξύ τους.**

**Ερωτεύτηκαν με την πρώτη ματιά.**

* **Ουδέτερη διάθεση:** Το Υποκείμενο βρίσκεται απλώς σε μία κατάσταση, ούτε ενεργεί ούτε παθαίνει.

Π.χ. **Πείνασα.**

**Βαριούνται.**

**Τόσο στη Μέση όσο και στην Ουδέτερη διάθεση η σχέση ρήματος και Υποκειμένου είναι εσωτερική και άρρηκτη.**

#### ****4. Πώς σκέφτομαι για να κάνω τη μετατροπή από την Ενεργητική στην Παθητική σύνταξη και αντίστροφα;****

Για να μεταφέρω ένα ρήμα **από την Ενεργητική** στην **Παθητική σύνταξη**:

* Μετατρέπω **το αντικείμενο της Ενεργητικής** σε **υποκείμενο της Παθητικής διάθεσης.**
* Αν υπάρχουν **δύο αντικείμενα** (το άμεσο και το έμμεσο), μετατρέπω **το άμεσο σε υποκείμενο**.
* Μετατρέπω **το υποκείμενο της Ενεργητικής σε ποιητικό αίτιο της Παθητικής.**
* Τοποθετώ **το ρήμα στον ίδιο χρόνο,** στην Παθητική φωνή, **ώστε** **να συμφωνεί στο πρόσωπο με το νέο υποκείμενο.**

**Π.χ**.  Μας **δίδαξε την προπαίδεια**.

* δίδαξε = ρήμα ενεργητικής φωνής και διάθεσης
* (αυτός = εννοείται υποκείμενο)
* Μας = άμεσο αντικείμενο
* την προπαίδεια = έμμεσο αντικείμενο

**Διδαχτήκαμε** την προπαίδεια.

* Διδαχτήκαμε = ρήμα παθητικής φωνής και διάθεσης
* (Εμείς = το άμεσο αντικείμενο της Ενεργητικής εννοείται ως υποκείμενο της Παθητικής)
* την προπαίδεια = έμμεσο αντικείμενο (παραμένει στην ίδια θέση)

Η εκκλησία **μοίρασε φαγητό στους φτωχούς**.

* Μοίρασε = ρήμα ενεργητικής φωνής και διάθεσης
* Η εκκλησία = υποκείμενο
* φαγητό = άμεσο αντικείμενο
* **στους φτωχούς** = έμμεσο αντικείμενο
* Όταν το αντικείμενο που δηλώνει πρόσωπο μπορεί να αντικατασταθεί από εμπρόθετο αντικείμενο (σε + αιτιατική), είναι έμμεσο.

Μ**οιράστηκε** **στους φτωχούς** φαγητό από την εκκλησία.

* Μοιράστηκε= ρήμα παθητικής φωνής και διάθεσης
* Φαγητό = το άμεσο αντικείμενο της ενεργητικής γίνεται υποκείμενο της παθητικής
* Από την εκκλησία = ποιητικό αίτιο (το υποκείμενο της ενεργητικής γίνεται ποιητικό αίτιο στην παθητική)
* **στους φτωχούς** = έμμεσο αντικείμενο

Αν έχω ρήμα που συντάσσεται με **δύο αιτιατικές**, από τις **οποίες η μία είναι αντικείμενο** και η άλλη **κατηγορούμενο του αντικειμένου**, στην Παθητική σύνταξη το ρήμα αυτό είναι **και συνδετικό,** οπότε το άμεσο αντικείμενο γίνεται Υποκείμενο, ενώ η άλλη αιτιατική **κατηγορούμενο.**

**Π.χ.** Με **θεώρησε** υπεύθυνο.

* Θεώρησε = ρήμα ενεργητικής φωνής και διάθεσης και συνδετικό
* (Αυτός = εννοείται υποκείμενο)
* Με = αντικείμενο
* υπεύθυνο = κατηγορούμενο αντικειμένου

**Θεωρήθηκα υπεύθυνος**

* Θεωρήθηκα = ρήμα παθητικής φωνής και διάθεσης και συνδετικό
* (Εγώ = εννοείται υποκείμενο)
* Υπεύθυνος = κατηγορούμενο υποκειμένου

#### ****5. Πώς σκεφτόμαστε όταν το αντικείμενο είναι δευτερεύουσα πρόταση;****

Πολλές φορές το αντικείμενο του ρήματος της Κύριας πρότασης είναι μία ή και περισσότερες δευτερεύουσες προτάσεις.

Σε αυτή την περίπτωση ελέγχουμε τα εξής:

1. Αν η δευτερεύουσα ή οι δευτερεύουσες είναι το/ τα μοναδικό/ά αντικείμενο/α.
2. Αν υπάρχουν και άλλα πτωτικά αντικείμενα στην Κύρια πρόταση.

Π.χ.  Θεωρούμε [ότι το πλύσιμο των χεριών μπορεί να προστατεύσει την υγεία μας] και [να αποτρέψει την εξάπλωση του κορονοϊού.]

Υποκείμενο δευτερεύουσας πρότασης: Το πλύσιμο των χεριών

Ρήμα 1: μπορεί να προστατεύσει

Ρήμα 2: να αποτρέψει

Αντικείμενο 1: την υγεία μας

Αντικείμενο 2: την εξάπλωση

Η υγεία μας μπορεί να προστατευτεί και η εξάπλωση του κορονοϊού να αποτραπεί από το πλύσιμο των χεριών.

Υποκείμενο πρώτης κύριας πρότασης: Η υγεία μας

Υποκείμενο δεύτερης κύριας πρότασης: η εξάπλωση

Ρήμα πρώτης κύριας πρότασης: μπορεί να προστατευτεί

Ρήμα δεύτερης κύριας πρότασης: μπορεί να αποτραπεί

Ποιητικό αίτιο: Το πλύσιμο των χεριών

#### ****6. Πώς γίνονται οι μετατροπές των αποθετικών ρημάτων;****

Αποθετικά είναι τα ρήματα που απώθησαν ή πιο σωστά δεν εμφάνισαν εξαρχής Ενεργητική φωνή στη μορφολογία τους. Υπάρχουν τόσο μεταβατικά όσο και αμετάβατα αποθετικά.

Η μετατροπή στην Παθητική Σύνταξη γίνεται με την προσθήκη των βοηθητικών ρημάτων **είμαι/ γίνομαι** και τη χρήση **του ρηματικού επιθέτου** που παράγεται από το αποθετικό.

Π.χ. **Αισθάνομαι** τα σημάδια της κρίσης.

Τα σημάδια της κρίσης **γίνονται αισθητά** (από/σε εμένα).

**Ανέχονται με δυσκολία τις προσβολές**.

Οι προσβολές **είναι δύσκολα ανεκτές.**

**Τον αγαπούν** όλοι.

**Είναι αγαπητός** από όλους/ σε όλους\*.

\*Το ποιητικό αίτιο με τα ρηματικά επίθετα σε –τος εκφέρεται και με την πρόθεση σε + αιτιατική.

#### ****7. Υπάρχει «κρυμμένο» Υποκείμενο στην Παθητική σύνταξη;****

Και όμως μπορεί να υπάρξει! Η ελληνική γλώσσα έχει τόσους εκφραστικούς τρόπους και τέτοια συντακτική ποικιλομορφία, που μπορεί να υπάρχει σε μία πρόταση Παθητικής σύνταξης «κρυμμένο» Υποκείμενο.

Π.χ. Η λεβεντιά του ανθρώπου **δε θα χαθεί.**

– του ανθρώπου = γενική υποκειμενική που μετατρέπεται σε Υποκείμενο της Ενεργητικής σύνταξης.

Ο άνθρωπος **δε θα χάσει** τη λεβεντιά του.

Ουσιαστικά, **η γενική υποκειμενική** στην Παθητική σύνταξη **αντικαθιστά το ποιητικό αίτιο.**

#### ****8. Υπάρχουν ιδιάζουσες περιπτώσεις;****

Ναι, υπάρχουν. Υπάρχουν ενεργητικές συντάξεις που δεν μετατρέπονται σε παθητικές. Η απάντηση εμπίπτει σε αυτή της προηγούμενης ερώτησης. Είναι τόσοι οι εκφραστικοί τρόποι και η συντακτική ποικιλομορφία που συμβαίνει  **μεταβατικά ρήματα ενεργητικής διάθεσης να μη σχηματίζουν παθητική σύνταξη με τους ίδιους ρηματικούς τύπους.**

Ενδεικτικά, αναφέρουμε τα ακόλουθα παραδείγματα:

Π.χ. Πρέπει **να επαναφέρουμε** τις ανθρωπιστικές αξίες στο επίκεντρο της εκπαιδευτικής πολιτικής.

Πρέπει **να επανέλθουν** οι ανθρωπιστικές αξίες στο επίκεντρο της εκπαιδευτικής πολιτικής.

Η χώρα **χρειάζεται** ουσιαστικές μεταρρυθμίσεις.

Ουσιαστικές μεταρρυθμίσεις **είναι αναγκαίες** για τη χώρα\*.

\*Λόγω της ρηματικής περίφρασης το ποιητικό αίτιο δεν μπορεί να διατυπωθεί. Στη θέση του μπαίνει ένας εμπρόθετος προσδιορισμός της αναφοράς με παρεμφερή νοηματική σχέση.

### **Το ρήμα στερώ και το ρήμα στερούμαι**

Ιδιαίτερη μνεία πρέπει να γίνει σε αυτά τα δύο ρήματα. **Το ρ. στερώ** είναι δίπτωτο: **στερώ κάτι από κάποιον**. Στην παθητική σύνταξη, παρότι ο κανόνας υπαγορεύει τη μετατροπή του άμεσου αντικειμένου σε υποκείμενο, στο συγκεκριμένο ρήμα, λόγω του ιδιαίτερου σημασιολογικού του περιεχομένου μπαίνει **το έμμεσο αντικείμενο** – **το έμψυχο ή προσωποποιημένο αντικείμενο** – ως υποκείμενο.

π.χ. Μερικοί καθηγητές **στερούν** από τους μαθητές τη δυνατότητα ελεύθερης έκφρασης.

Οι μαθητές **στερούνται** τη δυνατότητα ελεύθερης έκφρασης από μερικούς καθηγητές.

Η δυνατότητα ελεύθερης έκφρασης **γίνεται αντικείμενο στέρησης** των μαθητών από μερικούς καθηγητές. (αδόκιμη σύνταξη)

Στο παραπάνω παράδειγμα, **το** **ρ. στερούμαι** στην παθητική σύνταξη διατηρεί τη μεταβατικότητά του. Μπορεί, λοιπόν, να χρησιμοποιηθεί στο λόγο και ως μονόπτωτο ενεργητικής διάθεσης**: στερούμαι κάτι** (λογιότερα συντάσσεται και με γενική). Υπάρχουν περιπτώσεις που **η περιφραστική διατύπωση** στην παθητική σύνταξη είναι απολύτως δόκιμη και αναγκαία!

π.χ. Πολλοί αφρικανικοί λαοί **στερούνται** το καθαρό και πόσιμο νερό.

Το καθαρό και πόσιμο νερό **αποτελεί αντικείμενο στέρησης** για πολλούς αφρικανικούς λαούς. (δόκιμη σύνταξη)

**Συνεπώς, το νόημα καθορίζει σε μεγάλο βαθμό τη σύνταξη!**

#### ****9****. ****Πώς γίνονται οι μετατροπές των αρχαιοπρεπών ρημάτων;****

Υπάρχουν ρήματα που προέρχονται μορφολογικά απευθείας από την αρχαία ελληνική γλώσσα, δηλαδή δεν έχουν υποστεί σημαντική μορφολογική μεταβολή μέσα στο πέρασμα του χρόνου. Ενδεικτικά μπορούμε να αναφέρουμε τις εξής περιπτώσεις:

|  |  |  |  |  |
| --- | --- | --- | --- | --- |
| **Ενεστώτας** | **Παρατατικός** | **Αόριστος**  | **Παθητικός Αόριστος** | **Παθητικός Παρακείμενος** |
| **λέω**  | έλεγα | είπα | ειπώθηκε | έχει ειπωθεί |
| **εκδίδω** | εξέδιδα | εξέδωσα | εκδόθηκα | έχω εκδοθεί |
| **εκδίδομαι** | εξεδιδόμουν |  |  |  |
| **συνθέτω** | συνέθετα | συνέθεσα | συντέθηκα | έχω συντεθεί |
| **συντίθεμαι** | (συνετιθέμην) |  |  |  |
| **αναδεικνύω** | αναδείκνυα | ανέδειξα | αναδείχτηκα | έχω αναδειχθεί |
| **προσλαμβάνω** | προσελάμβανα | προσέλαβα | προσλήφθηκα | έχω προσληφθεί |
| **καταρρίπτω** | κατέρριπτα | κατέρριψα | καταρρίφθηκα | έχω καταρριφθεί |
| **απαλλάσσω** | απάλλασσα | απάλλαξα | απαλλάχθηκα | έχω απαλλαχθεί/ γεί |
| **απαλλάσσομαι** | απαλλασσόμουν |  |  |  |

Π.χ.**Είπε** ένα μάτσο ανοησίες.

**Ειπώθηκαν** ένα μάτσο ανοησίες**.**

Το Πανεπιστήμιο **εξέδωσε** το βιβλίο χωρίς περικοπές.

Το βιβλίο **εκδόθηκε** από το Πανεπιστήμιο χωρίς περικοπές.

Σπάνια ντοκουμέντα και αδημοσίευτες φωτογραφίες **συνθέτουν** το αφιέρωμα.

Το αφιέρωμα **συντίθεται** από σπάνια ντοκουμέντα και αδημοσίευτες φωτογραφίες

Το μήκος του φουστανιού **αναδεικνύει** την ωραία της φιγούρα.

Η ωραία της φιγούρα **αναδεικνύεται** από το μήκος του φουστανιού.

Το καινούριο εστιατόριο **έχει προσλάβει** νέους σεφ.

**Νέοι σεφ έχουν προσληφθεί** από το καινούριο εστιατόριο.

Ο νέος μάρτυρας κατηγορίας **κατέρριψε όλους** τους ισχυρισμούς της υπεράσπισης.

**Όλοι** οι ισχυρισμοί της υπεράσπισης **καταρρίφθηκαν** από το νέο μάρτυρα.

**Το δικαστήριο απάλλαξε** τον κατηγορούμενο.

Ο κατηγορούμενος **απαλλάχθηκε** από το δικαστήριο.

#### 10.  ****Πώς εκφέρεται το ποιητικό αίτιο και τι είναι το ελλείπον ποιητικό αίτιο;****

Το ποιητικό αίτιο στην Παθητική σύνταξη εκφέρεται με τα εξής προθετικά σύνολα:

* από + αιτιατική
* σε + αιτιατική (με τα ρηματικά επίθετα σε –τος)
* με + αιτιατική (με τις παθητικές μετοχές σε –μένος και ορισμένα ρήματα π.χ. Απογοητεύτηκε με τη συμπεριφορά του)

**Προσοχή!** Το ποιητικό αίτιο δηλώνει πάντα **το δράστη ή την αιτία** από τα οποία προέρχεται το πάθημα του ρήματος. Δεν πρέπει να συγχέεται με προθετικά σύνολα (εμπρόθετους προσδιορισμούς) που λειτουργούν ως συμπληρώματα ρημάτων ή επιρρηματικούς προσδιορισμούς.

Όταν το ποιητικό αίτιο **δεν έχει κεντρική/ θεματική οντότητα** στην πρόταση/ περίοδο μπορεί να παραλειφθεί και λέγεται **ελλείπον.**

Π.χ. Οι μαθητές **δε θεωρούν** τους καθηγητές τους ιδιαίτερα ενημερωμένους ως προς την τεχνολογία.

Οι καθηγητές **δε θεωρούνται** ενημερωμένοι ως προς την τεχνολογία. (από τους μαθητές).